FI Euroopan unionin virallinen lehti CE 84/483

(2004/C 84 E/0560)

KIRJALLINEN KYSYMYS E-2257/03

esittäjä(t): Maurizio Turco (NI) komissiolle

(8. heinäkuuta 2003)

Aihe: Helluntailaisten uskonnonvapauden rikkominen Georgiassa

— Ortodoksipappi David Isakadzen johtama mielenosoittajien ryhmä esti 15. kesäkuuta 2003 seitsemän tunnin ajan pääsyn helluntailaiskirkkoon Tbilisissä ja esti näin seurakunnan jäseniä osallistumasta erityiseen helluntailaisten kirkolliseen toimitukseen.

— Samassa yhteydessä pappi Nikolai Kalatskin henkeä uhattiin. Mielenosoittajat estivät kulun vajaan parinkymmenen ajoneuvon turvin klo 9—16, ja yksi heistä myönsi, että tapahtuma oli ortodoksipappi David Isakadzen järjestämä.

— Nämä ns. ortodoksipoliisit sulkivat kyseisen kirkon samana päivänä, jolloin Akhalsopelin kylässä Itä-Georgiassa sytytettiin tuleen eräs baptistikirkko.

— Viime vuosina ”ortodoksipoliisit”, joita viranomaiset näyttävät täydellisesti tukevan, ovat järjestäneet Georgiassa monia uskonnollisiin vähemmistöihin kohdistuneita väkivaltaisia välikohtauksia.

— Vaikka väkivaltaisia välikohtauksia on ollut satoja, ketään ei ole tuomittu eikä syytteitä nostettu.

— Kaikkialla Georgiassa viranomaiset hyökkäävät jatkuvasti uskonnollisia vähemmistöjä vastaan. Kesäkuun 1. päivänä 2003 poliisipäällikkö Levan Chokheli tunkeutui yksityisalueelle Gorin kaupungissa ja vaati keskeyttämään jehovantodistajien kokouksen, jossa oli noin 600 osanottajaa.

Ottaen huomioon Euroopan unionin ja Georgian väliset erinomaiset taloudelliset ja kaupalliset yhteistyösuhteet, voisiko komissio ilmoittaa:

— onko se tietoinen esitetyistä seikoista?

— mitkä aloitteet voisivat niiden välisessä yhteistyössä olla varteenotettavia ja tehokkaita keinoja saada Georgia kunnioittamaan uskonnonvapautta?

Christopher Patteriin komission puolesta antama vastaus

(12. syyskuuta 2003)

Komissio on huolestunut uskonnonvapauteen kohdistuvien rikkomusten lisääntymisestä Georgiassa. Komissio suhtautuu myönteisesti siihen, että presidentti Eduard Shevardnadze osallistui 14. maaliskuuta 2003 ekumeeniseen jumalanpalvelukseen Georgian pääkaupungissa Tbilisissä. Tässä jumalanpalveluksessa, johon osallistui myös komission valtuuskunnan ja jäsenvaltioiden edustajia, presidentti Shevardnadze sanoi ensimmäisen kerran, että uskonnollisiin vähemmistöihin kohdistuvista väkivallanteoista on nostettava syyte. Komissio pahoittelee kuitenkin väkivaltaisten välikohtausten jatkumista, kuten baptistikirkon polttamista Akhalsopelin kylässä Itä-Georgiassa. Neuvoston puheenjohtajamaa Kreikka antoi 8. toukokuuta 2003 EU:n puolesta Etyjille virallisen lausuman, jossa pahoiteltiin hyökkäystä Euroopan turvallisuus- ja yhteistyöjärjestön (Etyj) tarkkailijaa kohtaan Mkalavishvilin oikeudenkäynnissä 29. huhtikuuta 2003. Komissio aikoo seurata tilannetta tarkoin.

Komissio korostaa pitävänsä erittäin tärkeinä uskonnonvapautta, uskonvapautta ja ilmaisunvapautta. Unioni on toistuvasti ilmaissut, että ihmisoikeuksien ja demokratisoinnin on kuuluttava olennaisena osana kaikkiin kolmansien maiden kanssa käytäviin poliittisiin vuoropuheluihin. Unioni on muun muassa ottanut kumppanuus- ja yhteistyösopimuksen puitteissa Georgian kanssa käydyn säännöllisen poliittisen vuoropuhelun yhteydessä järjestelmällisesti esille ihmisoikeuskysymykset, muun muassa sen, miten uskonnollisia vähemmistöjä voidaan suojella. Komissio aikoo omasta puolestaan pyrkiä tehostamaan vuoropuhelua näistä kysymyksistä.

Mitä avun antamiseen tulee, kuten Euroopan unionin tehtävästä ihmisoikeuksien ja demokratisoitumisen edistämisessä kolmansissa maissa toukokuussa 2001 annetussa tiedonannossa (1) todetaan, komissio on sitoutunut ihmisoikeuksien ja demokratiaan liittyvien kysymysten sisällyttämiseen kaikkiin yhteisön avustusohjelmiin. Maakohtaisia strategia-asiakirjoja käytetään välineenä, jolla pyritään varmistamaan yhtenäinen ja johdonmukainen lähestymistapa ihmisoikeuksien ja demokratian edistämiseen käyttämällä erilaisia kolmansille maille tarjolla olevia rahoitusvälineitä sen avun lisäksi, joka tarjotaan eurooppalaisen demokratia- ja ihmisoikeusaloitteen puitteissa.

Lisäksi komissio on valmistellut uuden maakohtaisen strategian, joka koskee unionin suhteita Georgiaan, ja tässä yhteydessä se on parhaillaan suuntaamassa uudelleen teknistä apuaan hallinnon lujittamiseen ja ihmisoikeuksien ja kansalaisyhteiskunnan edistämiseen maissa. Näin voitaneen luoda paremmat edellytykset uskonnonvapauden kunnioittamiselle. Georgiaa koskevassa uudessa Tacis-maaohjelmassa vuosiksi 2004—2006 ehdotetaan erityisesti yhteistyötä, jolla tuetaan institutionaalista, oikeudellista ja hallinnollista uudistusta ja käsitellään siirtymävaiheen sosiaalisia vaikutuksia ja yhteiskunnan jälleenrakennukselle annettavaa tukea.

Georgia on myös yksi eurooppalaisen demokratia- ja ihmisoikeusaloitteen (EIDHR) 31 painopistemaasta vuosina 2002—2004. Yksi EIDHR:n neljästä aihekohtaisesta painopistealueesta on rasismin ja muukalaisvihan sekä vähemmistöihin ja alkuperäiskansoihin kohdistuvan syrjinnän torjunta. Komissio julkaisi 11. heinäkuuta 2003 uuden ehdotuspyynnön, joka koskee EIDHR:n alaisuudessa georgialaisten kansalaisjärjestöjen toteuttamia mikrohankkeita, joiden talousarvio on 3 000—50 000 euroa. Yksi tämän ehdotuspyynnön ensisijaisia aiheita on ”Tuki rasismin ja muukalaisvastaisuuden torjuntaan ja uskonnollisten ja etnisten vähemmistöjen suojeluun liittyville toimille”. Hakemusten määräaika on 15. syyskuuta 2003.

(1) KOM(2001) 252 lopullinen.